DA Den Europæiske Unions Tidende C 166/1

RÅDETS RESOLUTION

af 31. maj 2007

om EU's strategi for forbrugerpolitik (2007-2013)

(2007/C 166/01)

RÅDET FOR DEN EUROPÆISKE UNION

MINDER OM, at i henhold til artikel 153 i traktaten om oprettelse af Det Europæiske Fællesskab

a. bidrager Fællesskabet til at beskytte forbrugernes sundhed, sikkerhed og økonomiske interesser og til at fremme deres ret til oplysning, uddannelse og til at organisere sig for at beskytte deres interesser,

b. inddrages forbrugerbeskyttelseshensyn ved udformningen og gennemførelsen af andre af Fællesskabets politikker og -aktiviteter.

ANERKENDER den vigtige rolle, som forbrugerpolitik spiller for at forme det indre marked og dets synergier med politikker vedrørende det indre marked. Forbrugernes og virksomhedernes tillid er en forudsætning for, at det indre marked kan fungere godt, og skaber fremdrift for konkurrence, innovation og økonomisk udvikling. Oplyste og stærke forbrugere, der har reelle rettigheder og tillid til dem er drivkraften bag økonomisk succes og forandring.

ANERKENDER, at det indre detailmarked, der stadig i vidt omfang er opdelt efter nationale grænser, har potentiale til at skabe fordele for forbrugere og virksomheder ved at fjerne hindringer og således udvide forbrugernes og detailhandlernes muligheder.

ANERKENDER de muligheder, som de nye teknologier, især i det digitale miljø, og innovation giver for at tage hensyn til forbrugernes valg og øge adgangen til nye markeder, samt de udfordringer, der ligger i at sikre, at forbrugernes rettigheder er rimelige, klare, gennemsigtige og garanterede, og at mekanismerne til bæredygtigt forbrug og forståelse for forbrugernes adfærd udvikles yderligere.

UNDERSTREGER under hensyntagen til subsidiaritetsprincippet i EF-traktatens artikel 5 fællesskabsrettens betydning med hensyn til at sikre et højt forbrugerbeskyttelsesniveau og behovet for effektive retshåndhævelsesmekanismer også med hensyn til forbrugertransaktioner på tværs af grænserne.

ER ENIGT I, at forbrugernes interesser bør inddrages i alle EU's politikområder. Dette er en forudsætning for en effektiv forbrugerpolitik og et godt grundlag for at nå Lissabon-målene. Hensynet til forbrugernes økonomiske interesser og især forbrugeroplysning vedrører mange specialiserede politikker. Inddragelsen af forbrugernes interesser i andre politikområder, herunder tjenesteydelser af almen interesse, er en fælles opgave for alle EU-institutionerne og medlemsstaterne.

I. UDTRYKKER TILFREDSHED MED udarbejdelsen af Kommissionens EU-strategi for forbrugerpolitik 2007-2013 (1), som fokuserer på at give forbrugerne større valgmuligheder og tillid ved at gøre dem stærke og beskytte dem, fremme beskæftigelse og vækst og udvide konkurrencedygtige markeder, og som sigter mod at opnå et mere integreret og effektivt indre detailmarked.

II. OPFORDRER KOMMISSIONEN til at gennemføre denne strategi med dens tre hovedmålsætninger, og til i den forbindelse især 1. at fortsætte sin forbrugerpolitik, der er rettet mod et gennemsigtigt marked og en styrkelse af det indre markeds kapacitet til at leve op til forbrugernes forventninger. En forbrugerpolitik, der stræber efter effektive markeder, bidrager til både vækst og beskæftigelse og fremmer forbrugernes velfærd, 2. at prioritere et højt forbrugerbeskyttelsesniveau, mange valgmuligheder og øget forbrugeradgang i Fællesskabet og således sikre forbrugernes tillid til grænseoverskridende indkøb eller kontrakter og at lægge særlig vægt på at udvikle forbrugerpolitik og forbrugerbeskyttelsesforanstaltninger for så vidt angår tjenesteydelser, 3. at sikre, at de operative mål er i overensstemmelse med dem, der ligger til grund for Europa-Parlamentets og Rådets afgørelse nr. 1926/2006/EF af 18. december 2006 om oprettelse af et EF-handlingsprogram inden for forbrugerpolitik (2007-2013) (2), 4. at fremme og beskytte forbrugernes interesser i en stadig mere globaliseret verden og at fremme dem i internationale forbindelser og gennem internationale aftaler, 5. at revidere gældende fællesskabsret vedrørende forbrugerbeskyttelse med henblik på forenkling, modernisering, bedre lovgivning og for at fjerne eksisterende manglende konsekvens og imødekomme kravene fra nye teknologier under hensyntagen til subsidiaritetsprincipperne i EF-traktatens artikel 5; og, om nødvendigt og under hensyn til resultaterne af samrådet om grønbogen om gennemgang af forbrugerlovgivningen, at forelægge forslag til en relevant tilpasning af gældende lovgivning under forudsætning af, at de berørte rettigheder og forpligtelser sikrer et højt forbrugerbeskyttelsesniveau og forbedrer det indre markeds funktionsmåde, 6. at undersøge, hvor selvregulerende og samregulerende mekanismer kan supplere nugældende retsforskrifter, 7. at støtte omfattende forbrugerorienteret forskning, der skal vurdere markedets funktionsmåde, forbrugernes forventninger og deres adfærd, at indføre forbrugerorienterede overvågningsmekanismer med henblik på retningslinjer for og evaluering af forbrugerpolitikken og at udvikle passende indikatorer på grundlag af relevant ekspertise, 8. at støtte samarbejde mellem institutioner med henblik på håndhævelse af forbrugerlove og produktsikkerhedslovgivning, at fremme deres netaktiviteter, videreudvikle informationssystemer og udvide internationale aftaler om gensidigt administrativt samarbejde mellem EU og tredjelande, 9. konstant at overvåge effektiviteten af eksisterende henstillinger, der indeholder specifikke minimumsgarantier for alternative tvistbilæggelsesordninger og at arbejde hen imod en bredere anvendelse og styrkelse af de principper, der er fastlagt heri, samt at sikre en bedre udnyttelse af forbindelserne mellem eksisterende alternative tvistbilæggelsesmekanismer og forbedre kommunikationen om eksisterende informationsredskaber, 10. omhyggeligt at overveje kollektive klageordninger og fremlægge resultaterne af igangværende relevante undersøgelser med henblik på mulige forslag eller aktioner, 11. at lægge særlig vægt på den fornødne forbrugerbeskyttelse og forbrugernes valgmuligheder og komfort ved gennemførelsen af det indre marked for finansielle tjenesteydelser på baggrund af den afgørende betydning, som afgørelser om finansielle produkter har for forbrugerne, bl.a. med hensyn til pensionsopsparing og finansiering af fast ejendom, 12. at tillægge grundige konsekvensanalyser større betydning inden for alle de politikker, der berører forbrugernes interesser på lang sigt, 13. at inddrage de relevante forbrugerinteresseorganisationer mere i de høringer, der gennemføres inden for andre EF-politikker vedrørende forslag, der har store virkninger for forbrugerne.

III. OPFORDRER KOMMISSIONEN OG MEDLEMSSTATERNE til 14. fortsat at arbejde for bedre samordning af problemer og prioriteter inden for de enkelte politikområder og at få deres forbrugerpolitikker til at gå bedre i spænd med andre specialiserede politikker, især inden for økonomi, transport, miljø, energi og telekommunikation, 15. at arbejde for effektiv forbrugerbeskyttelse og -uddannelse i alle medlemsstater for således at sikre lige aktive og stærke forbrugere i hele det indre marked, bl.a. ved uddannelse i bæredygtigt forbrug, 16. yderligere at styrke retshåndhævelsessystemerne i medlemsstaterne og samarbejdet mellem medlemsstaterne inden for forbrugerbeskyttelse samtidig med, at samarbejdet om håndhævelsen af forbrugerbeskyttelseslovgivningen fremmes, 17. fortsat at beskytte forbrugernes interesser med hensyn til tjenesteydelser af almen interesse og i passende grad styrke forbrugerne og deres rettigheder, 18. at tage hensyn til forbrugernes interesser i standardiserings- og mærkningsordninger på europæisk og på nationalt plan og at arbejde for at sikre forbrugernes interesser på internationalt plan, 19. at anerkende betydningen af effektive og repræsentative forbrugersammenslutninger, så de uafhængigt kan repræsentere forbrugernes interesser i Fællesskabet og i medlemsstaterne, 20. at yde fortsat støtte til nettet af europæiske forbrugscentre og sikre, at der er kontaktpunkter i alle medlemsstater for at bistå forbrugerne med en effektiv bilæggelse af tvister på tværs af grænserne.

IV. OPFORDRER MEDLEMSSTATERNE til at sikre, at målsætningerne i strategien for forbrugerpolitik også tages i betragtning i deres nationale politikker.

V. OPFORDRER Kommissionen til: a. regelmæssigt at konsultere medlemsstaterne for at evaluere gennemførelsen af strategien og til, hvis det er nødvendigt, at foretage ændringer eller tilpasninger i en senere fase, og b. at aflægge rapport om de fremskridt der gøres inden for forbrugerpolitik og til desuden at forelægge en midtvejsrapport om gennemførelsen af strategien for forbrugerpolitik og en efterfølgende evalueringsrapport inden december 2015.

(1) Dok. 7503/07.

(2) EUT L 404 af 30.12.2006, s. 39.